b'\n_START_ARTICLE_\nAnni Huhtala\n_START_PARAGRAPH_\nAnni Huhtala on suomalainen taloustieteilij\xc3\xa4. H\xc3\xa4n on toiminut Valtion taloudellisen tutkimuskeskuksen (VATT) ylijohtajana syyskuusta 2015 alkaen.\n_START_SECTION_\nKoulutus ja ty\xc3\xb6ura\n_START_PARAGRAPH_\nHuhtala on filosofian tohtori (PhD) ja Aalto-yliopiston ymp\xc3\xa4rist\xc3\xb6- ja luonnonvarataloustieteen dosentti. Tohtoriksi h\xc3\xa4n v\xc3\xa4itteli Kalifornian yliopistossa Berkeleyss\xc3\xa4 vuonna 1994. H\xc3\xa4nen v\xc3\xa4it\xc3\xb6skirjansa tarkasteli kierr\xc3\xa4tyksen ymp\xc3\xa4rist\xc3\xb6taloudellisia vaikutuksia. Valtiotieteiden maisteriksi kansantaloustieteest\xc3\xa4 h\xc3\xa4n valmistui Helsingin yliopistosta vuonna 1989._NEWLINE_Tutkimuksessaan Anni Huhtala on keskittynyt julkiseen talouteen sek\xc3\xa4 kehitt\xc3\xa4nyt ja soveltanut ymp\xc3\xa4rist\xc3\xb6hy\xc3\xb6tyjen ja -haittojen taloudellisen arvottamisen menetelmi\xc3\xa4. H\xc3\xa4n on arvioinut tutkimuksessaan ymp\xc3\xa4rist\xc3\xb6politiikkaa ja sen ohjauskeinoja sek\xc3\xa4 osallistunut ymp\xc3\xa4rist\xc3\xb6tilinpidon ja hyvinvoinnin mittaamisen kansainv\xc3\xa4liseen kehitt\xc3\xa4misty\xc3\xb6h\xc3\xb6n._NEWLINE_Huhtala on ty\xc3\xb6skennellyt VATT:ssa vuodesta 2011 l\xc3\xa4htien. Ennen nimityst\xc3\xa4\xc3\xa4n ylijohtajaksi h\xc3\xa4n toimi VATT:n tutkimusjohtajana. Vuosina 2002-2011 h\xc3\xa4n toimi MTT:n (Maa- ja elintarviketalouden tutkimuskeskus, nyk. Luonnonvarakeskus) ensimm\xc3\xa4isen\xc3\xa4 ymp\xc3\xa4rist\xc3\xb6taloustieteen professorina._NEWLINE_Vuosina 1998-2002 Huhtala johti ymp\xc3\xa4rist\xc3\xb6taloustieteen tutkimusyksikk\xc3\xb6\xc3\xa4 Ruotsin valtion taloudellisessa tutkimuslaitoksessa (Konjunkturinstitutet). Vuosina 1994-1998 h\xc3\xa4n toimi Lapin yliopiston taloustieteen professorina sek\xc3\xa4 Suomen Akatemian nuorempana tutkijana Mets\xc3\xa4ntutkimuslaitoksessa._NEWLINE_Ymp\xc3\xa4rist\xc3\xb6\xc3\xa4 ja luonnonvaroja k\xc3\xa4sittelev\xc3\xa4ss\xc3\xa4 taloustieteess\xc3\xa4 Huhtala pidetet\xc3\xa4\xc3\xa4n kansainv\xc3\xa4lisesti arvostettuna ja yhten\xc3\xa4 alansa tunnetuimmista suomalaista. H\xc3\xa4nell\xc3\xa4 on lukuisia kansainv\xc3\xa4lisi\xc3\xa4 luottamusteht\xc3\xa4vi\xc3\xa4 taloustieteen j\xc3\xa4rjest\xc3\xb6iss\xc3\xa4 ja muissa yhteis\xc3\xb6iss\xc3\xa4. H\xc3\xa4n tekee edelleen aktiivista tutkimusty\xc3\xb6t\xc3\xa4 ja on aktiivinen keskustelija taloustieteen tutkijoiden keskuudessa. Ansioistaan h\xc3\xa4net kutsuttiin Suomen Tiedeseuran (Finska Vetenskaps-Societen) j\xc3\xa4seneksi 22.12.2015._NEWLINE_Huhtala on Suomen Tiedeseuran j\xc3\xa4sen.'